Hoe lyk Hollywood: Popster met mes gedreig; model bekommerd ná gesigtattoe-herrie | Maroela Media
Harry Styles met mes gedreig
Harry Styles het Dinsdag opgetree by die Brit-toekennings in London. (Foto: Joel C Ryan/Invision/AP)
Die popsanger Harry Styles het op Valentynsdag in Hampstead, Londen, die slagoffer van misdaad geword toe hy deur 'n man oorval en met 'n mes gedreig is. Hy is ook in die voorval van 'n onbekende bedrag geld beroof.
The Guardian berig die 26-jarige Britse sanger is ongedeerd.
"Dit was 'n vreesaanjaende oomblik en alles het baie vinnig gebeur," het 'n ingeligte persoon wat die sanger ken aan The Sun gesê.
"Harry was kalm en het rustig met die man gesels en alles oorhandig wat hy by hom gehad het," het die bron gesê.
Die Londense owerhede het in 'n verklaring gesê die saak word ondersoek. Niemand is egter nog in verband met die voorval aangekeer nie.
Cindy Crawford bekommerd ná seun se gesigtattoe-herrie
Cindy Crawford en haar dogter, Kaia Gerber. (Foto: Instagram)
Hul seun se geestesgesondheid kom nou eerste. So het E! News uit 'n betroubare bron na aan die supermodel Cindy Crawford en haar man, Rande Gerber, verneem.
Dit kom nadat hul seun, Presley (20), onlangs opslae gemaak het met sy nuwe gesigtattoe wat lees 'Misunderstood'. Hy het enkele dae daarna ook 'n video op sosiale media geplaas waar hy besig is om 'n geweer by 'n skietbaan af te vuur.
Presley is ook verlede jaar vir dronkbestuur aangekeer.
"Dinge is stram tussen die gesinslede," is verder berig. Presley het onder hewige kritiek vir sy gesigtattoe deurgeloop.
Die gesin het self nog nie kommentaar gelewer oor die aangeleentheid nie, maar dit blyk dat Presley se suster, die model Kaia Gerber (18), hom ten volle ondersteun.
Swanger Jenna Dewan verloof
Die aktrise en danser Jenna Dewan wat voorheen met die akteur Channing Tatum getroud was, is verloof aan die akteur Steve Kazee.
Die paartjie het Dinsdag hul verlowing aangekondig. Dewan (39) is swanger met haar en Kazee se eersteling. Sy het 'n dogtertjie, Everly (7), saam met Tatum.
Dewan is bekend vir rolprente soos Step Up en The Grudge 2 en was ook te sien as aanbieder van World of Dance.